Document ID: 32014D0085

SKLEP KOMISIJE
z dne 13. februarja 2014
o dajanju biocidnih pripravkov, ki vsebujejo baker, v promet za uporabo bistvenega pomena
(notificirano pod dokumentarno številko C(2014) 718)
(Besedilo v angleškem, nizozemskem, poljskem in španskem jeziku je edino verodostojno)
(2014/85/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Komisije (ES) št. 1451/2007 z dne 4. decembra 2007 o drugi fazi desetletnega delovnega programa iz člena 16(2) Direktive 98/8/ES Evropskega parlamenta in Sveta o dajanju biocidnih pripravkov v promet (1) ter zlasti člena 5(3) Uredbe,
ob upoštevanju naslednjega:
(1)
V skladu s členom 4 Uredbe Komisije (ES) št. 1896/2000 z dne 7. septembra 2000 o prvi fazi programa iz člena 16(2) Direktive 98/8/ES Evropskega parlamenta in Sveta o biocidnih pripravkih (2) je bil baker prijavljen za uporabo npr. v 2., 5. in 11. vrsti izdelkov, kakor je opredeljeno v Prilogi V k Direktivi 98/8/ES Evropskega parlamenta in Sveta z dne 16. februarja 1998 o dajanju biocidnih pripravkov v promet (3).
(2)
V nobenem ustreznem roku ni bila poslana niti ena dokumentacija, ki bi bila popolna, v podporo vključitvi bakra v Prilogo I, IA ali IB k Direktivi 98/8/ES. V skladu s Sklepom Komisije 2012/78/EU z dne 9. februarja 2012 nevključitvi nekaterih snovi v Prilogo I, IA ali IB k Direktivi 98/8/ES Evropskega parlamenta in Sveta o dajanju biocidnih pripravkov v promet (4), ki se bere v povezavi s členom 4(2) Uredbe (ES) št. 1451/2007, se baker od 1. februarja 2013 ne daje več v promet za uporabo v 2., 5. ali 11. vrsti izdelkov.
(3)
V skladu s členom 5 Uredbe (ES) št. 1451/2007 so Združeno kraljestvo, Španija, Nizozemska in Poljska Komisiji predložili ločene zahteve za dovoljenje dajanja biocidnih pripravkov, ki vsebujejo baker, v promet za uporabe, pri katerih je v Prilogi k temu sklepu navedeno „Da“.
(4)
Komisija je zahteve preko elektronskih sredstev dala na voljo javnosti. Prejete so bile pripombe, ki so bile javno objavljene.
(5)
V zahtevah je navedeno, da je prenos legionele povezan zlasti z uporabo vode, kot je pitna voda, kopalna voda, voda za prhanje in voda v hladilnih stolpih. Poleg tega je navedeno, da je legionela lahko smrtno nevarna, zlasti v ranljivih skupinah, kot so bolnišnični pacienti. Glede na navedbe v zahtevah je izbira ustreznega sistema za nadzor legionele zapletena in je odvisna od številnih parametrov, kot so oblika, starost, zapletenost sistema in kemija vode.
(6)
Iz nekaterih zahtev sledi, da se biocidni pripravki, ki vsebujejo baker, uporabljajo za preprečevanje rasti organizmov v glavnem dotoku sveže vode za naftne in plinske ploščadi na morju, če je ta uporaba nujna za preprečitev zaprtja dotoka vode, ki se uporablja med drugim. za predelavo, pridobivanje pitne in kopalne vode ter gašenje požarov, saj je lahko zaprtje dotoka usodno za zdravje in varnost osebja na napravi.
(7)
Nekatere pripombe, prejete v okviru javnega posvetovanja, so opozorile na obstoj alternativnih metod za razkuževanje vodnega sistema. Vendar so države članice, ki so poslale zahteve, dejale, da je na njihovih ozemljih treba imeti zadostni obseg tehnično in ekonomsko izvedljivih alternativ, ki so na voljo za nadzor legionele, in po potrebi za zmanjšanje tveganja zaprtja glavnega dotoka vode za naprave na morju. Na nekaterih javnih posvetovanjih so to potrdili uporabniki zadevnih proizvodov, npr. bolnišnice.
(8)
Zato se zdi verjetno, da če se uporaba ne dovoli za nadzor legionele, ali po potrebi za preprečevanje rasti organizmov v dotoku vode za naftne in plinske ploščadi na morju, bi to v navedenih državah članicah trenutno pomenilo resno tveganje za javno zdravje. Zahtevana odstopanja so zato trenutno potrebna za uporabo bistvenega pomena.
(9)
Vendar bi uporabniki biocidnih pripravkov, ki vsebujejo baker, morali izvajati alternativne metode za nadzor legionele ali preprečevanje rasti organizmov, razen če se brez nepotrebnega odlašanja predloži popolna zahteva za odobritev bakra za uporabo v ustreznih vrstah izdelkov. Zato je primerno zahtevati, da se v takem primeru uporabnike v navedenih državah članicah pravočasno in aktivno obvešča, da se zagotovi učinkovitost navedenih alternativnih metod pred datumom, ko je treba biocidne pripravke, ki vsebujejo baker, umakniti s trga -
SPREJELA NASLEDNJI SKLEP:
Člen 1
1. Pod pogoji iz člena 5(3) Uredbe (ES) št. 1451/2007 lahko Združeno kraljestvo, Španija, Nizozemska in Poljska dovolijo dajanje biocidnih pripravkov, ki vsebujejo baker, v promet (št. ES 231-159-6; št. CAS 7440-50-8) za uporabe, navedene v Prilogi k temu sklepu.
2. Če je dokumentacija za odobritev bakra za vrsto izdelkov, ustrezno za navedene uporabe, predložena in jo država članica, ki ocenjuje, validira kot popolno najpozneje do 31. decembra 2014, lahko Združeno kraljestvo, Španija, Nizozemska in Poljska še nadalje dovoljujejo navedeno dajanje v promet do rokov iz člena 89 Uredbe (EU) št. 528/2012 za primere, ko se za snov izda ali ne izda dovoljenje.
3. V drugih primerih, razen v tistih, navedenih v odstavku 2, lahko Združeno kraljestvo, Španija, Nizozemska in Poljska nadaljujejo navedeno dajanje v promet do 31. decembra 2017, če navedene države članice zagotovijo, da se navedene uporabnike od 1. januarja 2015 redno obvešča o neposredni nuji, da učinkovito izvajajo alternativne metode za ustrezne namene.
Člen 2
Ta sklep je naslovljen na Kraljevino Španijo, Kraljevino Nizozemsko, Republiko Poljsko ter Združeno kraljestvo Velika Britanija in Severna Irska.
V Bruslju, 13. februarja 2014

Labels: 1
20
0
3
15